PTA-pediater stabielDr. Anthony Allden en sy vrou Annatjie. Foto: Facebook Dr. Anthony (Tony) Allden, ŉ bekende pediater in die noorde van Pretoria, is in ŉ stabiele toestand in die Montana-hospitaal nadat hy Woensdag in die vroeë oggendure by sy huis in Amandasig geskiet is. Kapt. Disebo Selepe, ŉ polisiewoordvoerder, het aan Maroela Media gesê ŉ onbekende aantal verdagtes het omstreeks 03:00 toegang tot die huis gekry deur die skuifdeur se glas te breek. Dr. Allden is in sy bed aangeval. Hy is in die nek, bors en maag getref. Dana Wannenburg, ŉ DA-raadslid in die omgewing, het vroeër aan Maroela Media gesê die verdagtes het met mediese toerusting en ander waardevolle items gevlug. Dr. Allden se vrou en seun, Ralph (22),was tydens die voorval in die huis maar is ongedeerd. Allden se praktyk is by dieselfde hospitaal waar hy behandel word. Maroela Media verneem hy word in die intensiewesorg-eenheid van die hospitaal behandel. Selepe het gesê die polisie ondersoek ŉ saak van huisbraak en poging tot moord. Niemand is nog in verband met die voorval in hegtenis geneem nie. Lees ook: PTA-pediater tydens huisbraak geskiet